УНИВЕРЗИТЕТ У БЕОГРАДУ – ФИЛОЗОФСКИ ФАКУЛТЕТ

ИЗБОРНО ВЕЋЕ

На Изборном већу Филозофског факултета Универзитета у Београду одржаном дана 31. октобра 2024. године, изабрани смо у комисију за припрему реферата о кандидатима за избор у звање доцента за ужу научну област Социологија, тежиште истраживања Историја социолошких теорија, са пуним радним временом на одређено време у трајању од пет година. На конкурс објављен у листу *Послови* бр. 1119 дана 20.11.2024. године јавила се једна кандидаткиња, доц. др Наташа Јовановић Ајзенхамер. На основу увида у поднету документацију, Изборном већу Филозофског факултета подносимо следећи

**ИЗВЕШТАЈ**

БИОГРАФСКИ ПОДАЦИ

Наташа Јовановић Ајзенхамер рођена је 15.11.1989. у Београду где је завршила основну школу „Браћа Барух“ и Пету београдску гимназију. Основне академске студије на Одељењу за социологију Филозофског факултета Универзитета у Београду уписала је школске 2009/2010 године а завршила септембра 2013. као студент генерације са просечном оценом 9,85. Завршни рад на тему „Религијске забране у савременом секуларном друштву: пример ислама“ одбранила је 13.9.2013. Мастер академске студије на Одељењу за социологију Филозофског факултета Универзитета у Београду уписала је школске 2013/2014 године, а завршила их је септембра 2014. са просечном оценом 10. Завршни мастер рад на тему „Улога ислама у друштвеним и политичким променама у Тунису након Арапског пролећа“ одбранила је 16.9.2014. Докторске академске студије уписала је октобра 2014. године, такође на Одељењу за социологију Филозофског факултета Универзитета у Београду. Наташа Јовановић Ајзенхамер је 22.5.2019. пред комисијом у саставу проф. др Александар Молнар, проф. др Ивана Спасић, проф. др Марко Пишев, др Мирко Благојевић и проф. др Милан Вукомановић успешно одбранила докторску дисертацију под називом „Веберово схватање значаја ратничког *ethosa* за настанак и развој ислама“ и тиме је завршила докторске студије социологије са просеком 10,00 и стекла назив доктор наука-социолошке науке. Током студија била је добитница више стипендија и награда (стипендије Фонда за младе таленте Министарства омладине и спорта,  стипендија Града Београда за талентоване средњошколце и студенте и стипендија коју додељује Министарство просвете и науке за студенте основних студија).

У априлу 2016. године изабрана је у звање асистента, а у мају 2020. године у звање доцента на Одељењу за социологију Филозофског факултета Универзитета у Београду. Активно влада енглеским, руским и немачким језиком.

СТРУЧНО-ПРОФЕСИОНАЛНИ ДОПРИНОС

Наташа Јовановић Ајзенхамер значајно је допринела институционалном развоју и активностима Факултета и Одељења. Кандидаткиња је у периоду од октобра. 2021. до септембра 2024. обављала дужност продеканке за наставу Филозофског факултета Универзитета у Београду. У том периоду (2021-2024) била је чланица Универзитетске комисије за упис која координира упис на основне, мастер и академске студије на УБ.

Кандидаткиња се од почетка рада на Факултету активно ангажовала у раду више одељенских и факултетских комисија задужених за наставне, уписне и промотивне активности. У периоду 2016-2020. била је одељенска чланица комисије за пријем докумената и праћење регуларности спровођења пријемног испита за упис на Филозофски факултет, а од 2021. године је чланица (централне) Комисије за упис Филозофског факултета. У 2020. и 2021. била је чланица Одељенске комисије за акредитацију студијских програма на Филозофском факултету Универзитета у Београду. Од 2019. године до 2021. године била је одељенска координаторка за промотивне активности Филозофског факултета. У 2020. години била је чланица жирија за регионално такмичење средњошколаца из социологије. Од октобра 2017. године до октобра 2019 била је организаторка и координаторка Социолошког клуба.

Чланица је Социолошког научног друштва Србије и Српског удружења за правну и социјалну филозофију (2021. године била је и секретарка тог удружења) и тренутно је координаторка за докторске студије на Одељењу за социологију Филозофског факултета у Београду.

Још као студенткиња показала је интересовање за овај вид активности, волонтирала је у организацији манифестације „Ноћ музеја“ на Филозофском факултету у Београду 2011. и 2012, а у 2013. била је ауторка једног дела изложбе и учествовала је у више промоција Одељења за социологију и Факултета.

Поред рада на Факултету, Наташа Јовановић Ајзенхамер била је чланица програмских одбора међународних научних скупова „Религија у глобалној кризи касне модерне“ у организацији Института друштвених наука у Београду и Института друштвених наука и масовних комуникација Научно-истраживачког универзитета „БелГУ“ у Белгороду (2022. године) и „Религиозност и религијско образовање младих“ у организацији Института друштвених наука у Београду (2023. године). Наташа Јовановић Ајзенхамер једна је од оснивача Регионалне религиолошке мреже, а у својој каријери кандидаткиња је сарађивала са више невладиних организација (Фондација центар за демократију, ОЕБС, ЦеСид, Центар за антиауторитарне студије) са којима је радила на пројектима промовисања демократских вредности, изборне културе и толеранције.

ПЕДАГОШКИ РАД

Наташа Јовановић Ајзенхамер има богато наставно искуство. Од 2014. године у својству докторанткиње ангажоване у настави учествовала је у реализацији наставе на курсу *Социологија избора*, *Социологије политике* и *Увода у светске религије*. Од априла 2016. године запослена је као асистенткиња на Одељењу за социологију Филозофског факултета Универзитета у Београду. Од маја 2020. године запослена је као доценткиња на истом Одељењу и ангажована је на следећим курсевима: *Историја политичких и социјалних теорија*, *Класичне социолошке теорије*, *Савремене социолошке теорије*, *Увод у светске религије* и *Социолошки практикум*(ОАС), *Ислам – религија, култура, цивилизација* (МАС), *Другост у савременом друштву* (мастер програм ДДТ), Историја социолошких теорија (ДАС).

Наташа Јовановић Ајзенхамер добила је високе оцене на студентским евалуацијама, од 2017. године до 2024. године ово су просечне оцене: Историја политичких и социјалних теорија: 4,76; Класичне социолошке теорије: 4,79; Савремене социолошке теорије: 4,86; Увод у светске религије 4,86; Социолошки практикум 5,00.

Била је чланица више комисија за одбрану дипломских и завршних радова и чланица комисија за одбрану више завршних мастер радова (укупно седам). Била је менторка једног завршног рада и тренутно је менторка једног завршног мастер рада у припреми. Била је у комисији за одбрану једне докторске дисертације и у комисији за оцену и одбрану два предлога докторске дисертације. Тренутно су у процесу реализације две докторске дисертације под њеним менторством и коменторством (кандидати Данило Пупавац и Његош Вујадиновић). Такође, кандидаткиња је била у комисији за избор у звање двојице колега (Луке Петровића у избор у звање асистента на Факултету политичких наука у Београду и Данила Пупавца у избор истраживача сарадника на Филозофском факултету у Београду) па и на тај начин ради на развоју научног подмлатка.

Такође, поред наставе на Филозофском факултету, кандидаткиња је држала више предавања на семинарима и летњим и зимским школама. Предавала је на зимским школама које за студенте основних, мастер и докторских студијама организује Институт за међународну политику и привреду (у периоду од 2016. до 2019). На летњој школи “European and Balkan Cultural Heritage” одржаној у јуну 2024. године на Филозофском факултету Св. Ћирило и Методије у Скопљу, Северна Македонија, одржала је гостујуће предавање на тему “Otherness in the Balkans” а у оквиру “Америчке недеље културе и друштва” у априлу 2024. године одржала је предавање на тему “Мејфлауер: пловидба која траје”. У оквиру радионице NextGen Voices у децембру 2024. године студентима са различитих факултета одржала је предавање о историји и развоју политичке и изборне културе у САД.

Кандидаткиња је учествовала и у пројектима који са циљ имају развој интердисциплинарности и иновација у настави. Од 2021. до 2023. године била је ангажована на Јеan Monnet пројекту EUBAL који подразумева спровођење иновативног наставног програма на завршној години основних академских студија на Филозофском факултету УБ. Реч је о два курса у првом и у другом семестру (*Европеизација као водећа сила модернизације: имплементација и одбијање европских идеја и институција на Балкану, Пут Западног Балкана ка ЕУ: спољни и унутрашњи изазови*). Наташа Јовановић Ајзенхамер била је део наставног тима који је држао предавања, семинаре и друге облике наставе (оксфордске дебате, радионице итд.) у оквиру овог пројекта. У 2021. била је део ANETREC (Academic network supporting EU policies towards Western Balkans with emphasis on regional cooperation based on reconciliation study program European Integration of Western Balkans Based od Reconciliation and Cooperation) пројекта. У оквиру курса „The Role of Religion in the Process of Reconciliation in Western Balkans and in Developing Good Neighbourhood Relation Between Nations“ у коауторству креирала је два силабуса и одржала је два снимљена предавања („Interreligious dialogue: concepts, types, rules“ i „Interreligious dialogue within the post-Yugoslav space: history, context, perspectives“) за студенте који ће у региону похађати овај програм.

УЧЕШЋЕ У ПРОЈЕКТИМА

Кандидаткиња је учествовала у реализацији више научних и стручних пројеката. Од 2015. године до априла 2016. године, као истраживач- стипендиста Министарства просвете, науке и технолошког развоја, била је ангажована на пројекту „Изазови нове друштвене интеграције у Србији: концепти и актери“ које је спроводио Институт за социолошка истраживања Филозофског факултета у Београду.

Наташа Јовановић Ајзенхамер је од 2017. била истраживачица у националном тиму за спровођење Европског друштвеног истраживања у Србији (European Social Survey).

Од септембра 2019. године Наташа Јовановић Ајзенхамер била је истраживачица на Horizont 2020 пројекту Populist rebellion against modernity in 21st-century Eastern Europe: neo-traditionalism and neo-feudalism (POPREBEL) у оквиру кога је bila ангажована у делу који се бавиo теоријско-методолошким аспектима популизма у Источној и централној Европи. Била је ангажована на следећем истраживачком задатку: *History of populist political parties in Yugoslavia and post-Yugoslav states.* У оквиру рада на POPREBEL пројекту Наташа Јовановић Ајзенхамер била је коуредница књиге апстраката и део организационог одбора за конференцију *Contemporary Populism and its political consequences: Discourses and practices in Central and South-Eastern Europe.* Коауторка је неколико научних радова и извештаја написаних у оквиру порјекта.

У 2021. години и 20220. години била је учесница на пројекту *Човек и друштво у време кризе* у организацији Филозофског факултета Универзитета у Београду.

Такође, била је сарадница на већ два пројекта која су наставног карактера (Јean Monnet пројекат EUBAL и ANETREC пројекат).

РЕЗУЛТАТИ НАУЧНО-ИСТРАЖИВАЧКОГ РАДА

Библиографија кандидаткиње од почетка њеног научног рада броји 36 научних радова објављених у начним часописима, монографским публикацијама и зборницима са конференција, као и једно коуредништво зборника и једно коуредништво темата у научном часопису. Од протеклог избора у звање доцента кандидаткња је објавила 8 научних радова у начним часописима (категорије М23, М24, М51 и М52), четири поглавља у монографским студијама (М13, М14 и М45), као и два саопштења са конференције објављена у целини (М33 и М63). Овде ћемо укратко представити најважније закључке и доприносе из одабраних научних радова ауторке.

У радовима „Још једно читање класичних концепата: Реактуелизација Зимеловог *Странца* и *Непријатеља* на примеру савремених миграција са Блиског Истока“ и „Скидање баласта религије са религиозности: Зимелов теоријски и епистемолошки допринос савременој религиолошкој мисли“ ауторка се бави (ре)актуеализацијом класичних тема и концепата из Зимеловог социолошког наслеђа. У првом раду су у фокусу странац и непријатељ – Зимелови теоријски појмови који су сасвим сигурно најчешће анализирани (у светској социолошкој продукцији) када је реч о овом немачком класику. Допринос и оригиналност рада огледају се у томе што се стари теоријски оквири примењују на савремени феномен и даље актуелних миграција са Блиског Истока и однос западног становништва према муслиманским новопридошлицама. Ауторка је за научни циљ поставила потврђивање релевантности концепата из класичног репертоара за савремену социологију, уз избегавање замки презентизма. У другом раду следи се слична замисао са тиме што је у средишту пажње нешто мање познат дуализам између религиозности и религије које Зимел, у неоокантовском духу, прави и на тај начин успева да антиципира превласт (личне) еклектичне религиозности над традиционалним религијским системима. Ауторка и у овом случају Зимелове идеје „проверава“ на савременим емпиријским подацима из земаља Западне Европе и показује утемељеност Зимелових претпоставки у овом делу света. Истраживање о Зимелу Наташа Јовановић Ајзенхамер наставља и у коауторском раду (са Исидором Јарић) „The Forgotten Controversy: Evidence for a World of Alternative Values“ у коме ауторке истражују и представљају мало познату дебату између Георга Зимела и Маријане Вебер о појму женске културе (која је нипошто мање вредна од мушке, али ипак есенцијално другачија), и односу ово двоје филозофа према феминизму уопште (тачније, према његовом првом таласу). Ауторке закључују да су поједини аргументи са обе стране присутни у савременој полемици о томе да ли постоје аутенитчно женска и мушка култура (као што Зимел тврди) или је реч о замени теза и својеврсној псеудофеминистичкој позицији (што је позиција Маријане Вебер).

Своја истраживања о Максу Веберу, започета радом на докторској дисертацији која је била превасходно социорелигиолошког карактера, Наташа Јовановић Ајзенхамер наставља и у радовима везаним за неке друге аспекте веберијанске социологије, пре свега у фокусу је Веберово схватање образовања (радови „Историјско-теоријски социолошки поглед на меритократију у образовању – Веберова критика плутократије у немачком образовном систему на почетку 20. века“ и „ Феномен американизације универзитета: критички осврт Макса Вебера (коауторски са Исидором Јарић)) и политике у Источној Европи (*Max Weber on Russia and Orthodoxy: An Analysis of the Collectivist Ethical Basis of Eastern Christianity*). Када је реч о Веберовом схватању образовања акценат је на разлици коју он прави у погледу на европске (прецизније, немачке) и америчке универзитете, и квалитет и организацију високог образовања у ова два другачија (скоро па и супротна) модела. Иако генерално афирмативан према друштвеним и полтичким процесима изградње америчког друштва и институција, Вебер је оштро критичан према комерцијализацији америчких факултета, те односу према америчким колегама од стране студената. Веберови увиди лако се могу повезати са савременим процесима трансформације високог образовања у Европи. Када је реч о Русији и православљу и Веберовом односу према овом делу света, ауторка се бави везом коју православље, према Веберовом мишљењу, има са политичком културом у Русији. Као што проучава синтезу протестантизма и капитализма, или конфучијанства и чиновништва и ислама и државоцентричности, тако овај немачки класик прочуава ефекте које православље има у руској политичкој традицији о чему ауторка подробно пише у овом тексту.

Када је реч о стриктно класичној социолошкој теорији, поред већ наведених радова, кандидаткиња је објавила и рад „Енгелсова мисао о (раном) хришћанству као прелудијум о социологији религије“ у коме она утврђује самостални допринос Фридриха Енгелса социорелигиолошкој теорији. Иако најчешће проучаван само као део „чувеног тандема“ са Марксом, Енгелс је заправо у домену проучавања религија дао значајан индивидуални печат који је важан и са становишта савремене социологије и религиологије. Наташа Јовановић Ајзенхамер утврђује зашто је важно изучавати овај аспект Енгелсовог наслеђа. Она показује да су, упркос релативној заборављености и занемарености, Енгелсови закључци веома релевантни са становишта проучавања религијских система и друштвеним последицама различито конципираних верских норми и организација.

У радовима „Теоријско контролисање „ужаса неконтролисаног“: употреба Баумановог теоријског репертоара за разумевање друштвене несигурности и страхова у актуелном пандемијском контексту“, „Теоријски *мизансцен* за разумевање друштвених и политичких изазова у глобалној пандемији: претече и нове тенденције“ и „Ислам*ante portas*: Примена Бауманове теорије о странцу на анализу социјалне дистанце према муслиманским мигрантима у Србији“ Наташа Јовановић Ајзенхамер акценат ставља на савремени теоријски корпус, пре свега на Бауманово наслеђе. У овим радовима кандидаткиња показује како су поједини сегменти Баумановог теоријског програма (али и Гиденсовог, Бековог и других еминентних савремених социолога) плаузибилни за проучавање актуелних друштвених криза (као што су пандемија или страх од миграција из арапских земаља). И у овом радовима ауторка налази „копче“ са класичним претечама, пре свега поново са Зимеловим увидима који су умногоме инспирисали и Баумана да развије своје теорије о непријатељству, страности и страховима, те тако заокружује своје поље интересовања у оквиру теоријске социологије.

Поред наведених радова који су стриктно историјско-теоријски, кандидаткиња је објавила и два рада који су резултат рада на пројекту POPREBEL („The Serbian Socialist Party Attitudes towards EU trough the Lens of Party Programmes“ и „The Populist Left and the Populist Right in the Contemporary Post-Yugoslav space: Socio-economic Programmes of Mainstream Parties in Serbia and Croatia“, оба у коауторству са Харисом Дајчом) који се баве анализом различитих политичких програма доминантних политичких партија у Србији и региону, као и два религиолошка рада („Religiosity and Altruistic Orientation in Economically Developed European Societies“ у коауторству са Владимиром Ментусом и „Religiosity in Serbia and Other Religiosly Homogeneous European Societies: A Comparative Perspective“ у коауторству са Мирком Благојевићем) у којима аутори проучавају емпиријске податке о религиозности у контексту развоја религиозности у Србији (у процесу ретрадиционализације и стабилизације верничке структуре) и повезаности религиозности са алтруистичким вредностима у различитим европским државама. Такође, у склопу бављења религиолошким темама, кандидаткиња је заједно са Александром Ђурић Миловановић приредила посебан тематски број „Религијски плурализам и интеррелигијски дијалог: изазови интердисциплинарности.“ у часопису *Српска политичка мисао*.

ЗАКЉУЧАК

Увидом у научни, стручни и педагошки рад доц. др Наташе Јовановић Ајзенхамер можемо закључити да се ради о кандидаткињи који је у свом досадашњем професионално-стручном ангажману показала изузетне научно-истраживачке и педагошке способности, те да поседује све неопходне и одговарајуће квалитете који је препоручују за рад у настави и за научно-истраживачке делатности у области у којој се бира. Закључујући да испуњава све критеријуме за поновни избор у доцента, Изборном већу Филозофског факултета у Београду предлажемо да доц. др Наташа Јовановић Ајзенхамер буде изабрана у звање доцента за ужу научну област Социологија, тежиште истраживања Историја социолошких теорија са пуним радним временом на одређено време од пет година.

У Београду,

20.1.2025.

КОМИСИЈА

др Александар Молнар, редовни професор,

Универзитет у Београду – Филозофски факултет

др Ивана Спасић, редовни професор,

Универзитет у Београду – Филозофски факултет

др Ана Нешић Томашевић, ванредни професор

Универзитет у Новом Саду – Факултет техничких наука