НАУЧНО-НАСТАВНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

На седници Наставно-научног већа Филозофског факултета одржаној 19. децембра 2024. године изабрани смо у Kомисију за оцену докторске дисертације „Емоционална интелигенција као чинилац музичке успешности и добробити младих музичара“, коју је поднела кандидаткиња Дејана Мутавџин. Прегледавши дисертацију, подносимо Већу следећи

**ИЗВЕШТАЈ О ЗАВРШЕНОЈ ДОКТОРСКОЈ ДИСЕРТАЦИЈИ**

1. Кандидаткиња, Дејана Мутавџин, рођена 1987. године, а од 2020. запослена на Факултету музичке уметности Универзитета уметности у Београду на месту асистенткиње за ужу научну област Психологија, израдила је и поднела на увид докторску дисертацију под називом „Емоционална интелигенција као чинилац музичке успешности и добробити младих музичара“. Дисертација је изложена на укупно 208 страна, не рачунајући приложену биографију и изјаве кандидаткиње. Наведени обим дисертације поред основног текста укључује 28 табела, 20 слика, 2 графикона, списак литературе са 273 библиографске јединице и 12 прилога.
2. Како поручује сâм наслов дисертације, у фокусу интересовања и испитивања кандидаткиње нашла се емоционална интелигенција – један релативно нов психолошки конструкт, који током последњих тридесетак година с разлогом привлачи знатну истраживачку пажњу, а који кандидаткиња овом приликом уводи у поље психологије музике, настојећи да ту сагледа његов значај. Мада је досадашњим истраживањима већ потврђено да емоционална интелигенција – било да је дефинисана као когнитивна способност (ability emotional intelligence) или као црта личности у ужем смислу (trait emotional intelligence) – даје известан допринос предвиђању академског односно професионалног успеха, те психичког благостања у општој популацији ученика или запослених, тек се отварају питања о њеном потенцијалу да предвиди те исходе у специфичној популацији музичара, то јест у домену професионалног бављења музиком. С једне стране, расположиви теоријски модели развоја музичког талента нуде одређене назнаке о томе да би емоционална интелигенција могла бити конститутивни елемент музичког дара или фактор који поспешује његову актуелизацију, нарочито на стадијумима где се музика наметнула као професионално опредељење. С друге стране, опсежна истраживања музичке успешности и ефеката бављења музиком изнедрила су богату емпиријску грађу о личним чиниоцима постигнућа и психосоцијалне прилагођености музички даровитих особа, али се досад нису детаљније дотакла њихове емоционалне интелигенције. Сагледавши из ова два угла стање ствари у психологији музике, кандидатиња је уочила оправдану потребу за истраживањем које ће испунити следеће циљеве: прво, да се ближе одреди релативни допринос емоционалне интелигенције музичкој успешности и добробити младих музичара; друго, да се провере могући путеви/механизми деловања емоционалне интелигенције на наведене исходе код младих музичара-извођача, и то узимајући у обзир појаву извођачке анксиозности и друге установљене социјално-емоционалне чиниоце високих извођачких достигнућа.

Формулишући спрам ових циљева одговарајући истраживачки проблем, кандидаткиња се заправо пита да ли и на који начин емоционална интелигенција доприноси музичкој успешности и добробити младих музичара. Овај широки проблем даље је разрађен у низ специфичнијих истраживачких питања с којима се кандидаткиња ухватила у коштац, а која гласе: 1) да ли емоционална интелигенција – дефинисана с једне стране као способност, а с друге стране као црта – доприноси музичкој успешности и добробити младих музичара поврх опште (академске) интелигенције и базичних („великих пет“) црта личности; 2) које гране емоционалне интелигенције као способности односно који фактори емоционалне интелигенције као црте евентуално доприносе наведеним исходима; 3) да ли емоционална интелигенција доприноси успешности и добробити младих музичара ангажованих у различитим субдоменима музике, наиме у вокално-инструменталном извођењу односно у научном, музиколошком раду; 4) да ли је евентуално дејство емоционалне интелигенције на успешност и добробит вокално-инструменталних извођача посредовано извођачком анксиозношћу и другим социјално-емоционалним чиниоцима развоја музичког талента?

1. Ослањајући се на релевантне теоријске моделе и постојећу емпиријску грађу, кандидаткиња је срочила плаузибилне одговоре на горенаведена питања, који су потом били предмет емпиријске провере. Конкретно, у прегледаној дисертацији изнете су и испитиване следеће хипотезе: да емоционална интелигенција – као способност и као црта – даје специфичан допринос објашњавању музичке успешности (Х1а) и добробити младих музичара (Х1б), поврх доприноса који се може приписати академској интелигенцији и базичним цртама личности; да је допринос емоционалне интелигенције наведеним исходима вишеструк и да потиче превасходно од стратешких грана емоционалне интелигенције као способности (Х2а), те од различитих фактора емоционалне интелигенције као црте (Х2б); да емоционална интелигенција доприноси музичкој успешности и добробити младих музичара који су ангажовани у субдомену вокално-инструменталног извођења (Х3а), али и оних који се баве научним, теоријско-аналитичким радом у музици (Х3б); да емоционална интелигенција доприноси успешности и добробити младих музичара-извођача тако што подржава социјално-емоционалне факторе развоја музичке експертизе спецификоване у моделу Суботникове и Џарвинове (Х4а) односно тако што умањује извођачку анксиозност (Х4б). Изузимајући ове последње, наведене хипотезе о емоционалној интелигенцији као чиниоцу музичке успешности и добробити младих музичара бар делимично су потврђене добијеним резултатима, чији се образац подударања са предвиђеним односно одступања од тога детаљно документује и дискутује у самој дисертацији.
2. Садржај прегледане дисертације смислено је организован у четири велике целине, које стандардно чине структуру оригиналних емпиријских научних радова. Сходно томе, прво поглавље дисертације јесте опсежан теоријски увод и преглед релевантне литературе, који је даље подељен на неколико одељака, у складу с потребом да се јасно одреде, а затим и смислено повежу три насловна конструкта ове дисертације (емоционална интелигенција, музичка успешност, добробит музичара). Нешто конкретније, уводно поглавље садржи следеће: одређење емоционалне интелигенције као способности и као црте, уз упућивање на њихову структуру, место међу осталим когнитивним способностима односно цртама личности, начине мерења, те предиктивну вредност спрам академских/професионалних постигнућа и личне добробити (одељак 1.1); одређење музичке успешности, разматрање могућих начина њене операционализације, те приказ различитих модела и налаза о појединчаним чиниоцима успешности односно експертизе у музици (одељак 1.2); одређење (психичке) добробити и представљање налаза који се тичу добити од музике и добробити самих музичара (одељак 1.3); увођење и теоријско утемељење идеје о значају емоционалне интелигенције у домену музике и преглед досадашњих (малобројних) истраживања у којима је емоционална интелигенција испитивана у контексту музичког образовања или перцепције/извођења музике (одељак 1.4). Обухвативши тако све оно што је релевантно за уочавање нерешених проблема и формулисање смислених претпоставки о улози емоционалне интелигенције у развоју музичког талента, кандидаткиња у другом поглављу јасно и прецизно наводи циљеве, питања и хипотезе сопственог емпиријског истраживања. У наставку дисертације, кандидаткиња посвећује по једно поглавље методу тог истраживања, резултатима статистичке обраде прикупљених података, те дискусији добијених налаза у светлу постављених питања и хипотеза. Имајући у виду обим и сложеност спроведеног истраживања (у смислу броја варијабли и коришћених мера, те примењених статистичких анализа), кандидаткиња успоставља одговарајући систем у излагању и дискусији истраживачких резултата, што јој на концу омогућава да дисертацију заокружи прегнантним завршним разматрањима.
3. Прегледана докторска дисертација представља прву обухватнију теоријску анализу и емпиријску проверу улоге емоционалне интелигенције у једном домену где би способности финог опажања, циљаног изражавања и дубоког разумевања емоција могле бити посебно важне – наиме, у домену музике и професионалног бављења њоме. Велики сазнајни помак обезбеђен је самом поставком истраживања, у коме је кандидаткиња узела у обзир оба призната вида концептуализације и операционализације емоционалне интелигенције (тј. емоционалну интелигенцију као способност и као црту личности), два субдомена музике (вокално-инструментално извођење и научни, теоријско-аналитички рад у музици), те два лица музичке успешности (објективне и субјективне процене успеха). Својеврстан допринос проистиче и из чињенице да је кандидактиња пажљиво адаптирала и по потреби конструисала прикладне мерне инструменте. Из тако широко конципираног и брижљиво спроведеног истраживања проистекли су следећи важни увиди: 1) емоционална интелигенција као способност, нарочито богатство емоционалног речника, даје супстанцијалан инкрементални допринос предвиђању академске успешности у теоријско-аналитичком бављењу музиком; 2) емоционална интелигенција као црта неочекивано даје негативни инкрементални допринос предикцији академске успешности младих музичара-извођача; 3) и емоционална интелигенција као способност, и емоционална интелигенција као црта инкрементално доприносе предвиђању неких аспеката субјективног доживљаја успешности у теоријско-аналитичком бављењу музиком; 4) оба конструкта емоционалне интелигенције такође инкрементално доприносе предикцији психичке добробити младих музичара-извођача, а емоционална интелигенција као црта додатно предвиђа и добробит младих музичких теоретичара/аналитичара; 5) емоционална интелигенција као црта посредује у вези између социјално-емоционалних чинилаца музичке експертизе (укључујући извођачку анксиозност) и исхода забележених код младих музичара-извођача. Поврх ових сазнања, спроведено истраживање доноси увид у сложен однос објективне и субјективне музичке успешности и даје нове смернице за испитивање овог конструкта. Свеукупно, прегледана дисертација не само што проширује постојећи корпус знања о предиктивној вредности емоционалне интелигенције, већ носи и важне импликације за моделе развоја музичког талента и разумевање музичке успешности.
4. Закључујемо да су прегледаној докторској дисертацији успешно реализовани циљеви и методолошка решења предвиђена нацртом истраживања, да она сведочи о компетентности кандидаткиње за самосталан научно-истраживачки рад и да представља вредан допринос пољу истраживања емоционалне интелигенције и психологије музике. Сходно томе, предлажемо Већу да прихвати позитивну оцену ове дисертације, те да кандидаткињи, Дејани Мутавџин, одобри њену јавну одбрану.

У Београду, 20.1.2025. године Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Зорана Јолић Марјановић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Драган Јанковић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Бланка Богуновић

Факултет музичке уметности Универзитета уметности у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Лука Мијатовић

Факултет за специјалну едукацију и рехабилитацију Универзитета у Београду