ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета Универзитета у Београду изабрани смо у Комисију за припрему извештаја о кандидатима који се пријаве на конкурс за избор ванредног професора за ужу научну област Општа педагогија са методологијом и историја педагогије на Одељењу за педагогију и андрагогију. На конкурс, објављен у листу „Послови“ од 20.11.2024, пријавио се један кандидат – др Александра Илић Рајковић. Пошто смо проучили поднету документацију и радове кандидата, у могућности смо да Изборном већу поднесемо следећи

**И З В Е Ш Т А Ј**

Др Александра Илић Рајковић рођена је 1975. године у Крушевцу где је похађала основну школу и гимназију. Студије педагогије завршила је на Филозофском факултету у Београду 2000. године са просечном оценом 8,75 и оценом 10 на дипломском испиту. Магистарску тезу *Национално васпитање у школама Србије (1878-1918)* одбранила је на Филозофском факултету у Београду 2007. године. Израда докторске дисертације, под менторством проф. др Љубомира Коцића, на тему „Радна школа у Србији (1880-1940)“ одобрена је 2009. године. Докторску дисертацију одбранила је 4.11.2013. године пред комисијом у саставу: проф. др Љубомир Коцић, проф. др Наташа Вујисић Живковић, доцент др Биљана Бодрошки Спаиросу и проф. др Светозар Дунђерски.

Од 2000. године ради на Одељењу за педагогију и андрагогију Филозофског факултета у Београду најпре у звању асистента приправника, а потом у звању асистента за предмете Општа историја педагогије (Историја педагошких идеја) и Национална историја педагогије (Развој школства и педагогије у Србији). У звање доцента за ужу научну област Општа педагогија са методологијом и историја педагогије први пут je изабрана 2014. године, поново је бирана у исто звање 2019. године. У звање ванредног професора изабрана је 2020. године.

Учествовала је у реализацији научноистраживачких пројеката: *Образовање – подстицај друштвеној и економској трансформацији Србије* (2002–2004. године, Институт за педагогију и андрагогију Филозофског факултета у Београду) и *Образовање и учење – претпоставке европских интеграција* (2005–2010, Институт за педагогију и андрагогију Филозофског факултета у Београду). Од 2011. године ангажована је на пројекту *Модели процењивања и стратегије унапређивања квалитета образовања* (Институт за педагогију и андрагогију Филозофског факултета у Београду). Сарадник на пројекту Regional Research Promotion Program: *Figuring Out the Enemy: Re-imagining Serbian-Albanian Relations* (2014-2015) (Институт за филозофију и друштвeну теорију). Сарадник на пројекту (2021-2022) *Човек и друштво у време кризе*, који је финансирао Филозофски факултет Универзитета у Београду.

Поднела је више саопштења на међународним и националним научним скуповима. На међународном научном скупу у Масерати (Италија) који је одржан 12-15. децембра 2022. године у организацији више универзитета (Масерата, Милано, Фиренца и Рим) на тему *The School and Its Many Pasts* поднела је саопштење под насловом „Collective and Public School Memory: the Case of Professor Kosta Vujić“. На међународном научном скупу *Educational Research and School Practice* који је одржан у Београду у организацији Института за педагошка истраживања и Института за педагогију и андрагогију Филозофског факултета Универзитета у Београду 1. децембра 2023. године поднела је саопштење под насловом „Assessing Educational Opportunities: From the First Statistical Analysis in Serbia“. На међународном научном скупу који је одржан у Новом Саду 26. маја 2023. године поднела је саопштење „Pedagogical Science and Reform of Teaching in Serbia between Two World Wars: an Example of Ljubica Jovičić“. На националном научно-стручном скупу Сусрети педагога који се у организацији Одељења за педагогију и андрагогију Филозофског факултета Универзитета у Београду, Института за педагогију и андрагогију и Педагошког друштва Србије одржава на годишњем нивоу поднела је 2023. године саопштење „Положај ученика као мерило квалитета васпитно-образовног процеса у Србији крајем 19. века“ и 2022. године саопштење „Медијска слика школовања у условима пандемије“

Др Александра Илић-Рајковић до сада је објавила преко 50 радова у научним часописима, тематским зборницима и зборницима радова са научних скупова и монографију о раду Педагошког друштва Србије. Предмет анализе у овом извештају биће одабрани радови кандидата објављени од 2020. године, односно од избора у звање доцента.

1. **Илић Рајковић, А. (2021). Педагошко образовање наставника у Србији: од наставленија до Центра за образовање наставника. *Настава и васпитање*, 70(3), 271-284.**

У раду су, на основи архивске грађе и релевантне литературе, сагледани кључни догађаји релевантни за образовање предметних наставника у Србији до оснивања Центра за образовање наставника 1971. године с намером да се утврде основне фазе у развоју тог образовања. Имајући у виду позицију педагошког у односу према иницијалном образовању наставника за поједине научне дисциплине, садржаје, организацију, иницијаторе и носиоце педагошког образовања наставника развој образовања предметних наставника може се сагледати кроз четири фазе. Прва почиње 1838. године када је објављено прво упутство за наставнике гимназија. Другу карактерише увођење педагогије у наставни план школске институције највишег ранга у Србији и доношење Закона о професорским испитима. Трећа значајна фаза је везана за оснивање катедре за педагогију на Великој школи и рад др Војислава Бакића. Четврта се односи на рад Општег педагошког семинара који је основан између два светска рата и наставља с радом у измењеним околностима 1948. године. У закључку се констатује да је наведени редослед догађаја у развоју образовања предметних наставника карактеристичан је и за друге европске земље. Оно по чему се овај развој разликује у Србији јесу дуготрајни дисконтинуитети којима је узрок недостатак системске бриге, на једној страни а на другој претерано *ослањање* на снагу појединца – катедра за педагогију је без наставника од 1883. до 1892. године, Академски педагошки семинар угасио се одласком др Бакића 1905. године, обновљен је тек 1924. године. Овакав однос могао би се објаснити и општим односом према педагогији као потребној али ипак помоћној науци у односу према стручним знањима предметног наставника, што је управо радом семинара довођено у питање управо тиме што је кроз проблеме у теоријском и практичном раду студената долазила до изражаја потреба педагошких и методичких знања и вештина за рад у наставној пракси. Са друге стране, рад у педагошким семинарима доприносио је развоју методика и квалитету наставне праксе.

1. **Ilić Rajković A. & Jeremić, I. (2023). Assessing Educational Opportunities: From the First Statistical Analysis in Serbia. In: M. Radulović and M. Trajković (ed.) Towards a more Equitable Education: from Research to Change, Institute for Educational Research, Belgrade, Serbia, 29th International Scientific Conference “Educational Research and School Practice”, December 1st, 2023, 50-54.**

У раду се на основу званичне статистике анализира једнакост образовних шанси за сву децу у Србији након прописивања школске обавезе 1882. године. Предмет анализе су статистички подаци за школску 1884/’85. годину које је прикупљао и обрађивао статистичар Богољуб Јовановић. Циљ рада је двострук: да се утврди шта статистичар подразумева под „једнаким шансама у образовању“ и да се укаже на методолошке каратеристике обраде статистичких података. У раду се констатује да Јовановић не говори експлицитно о једнакости образовних шансе за сву децу, као и да се на основу начина на који тумачи резултате статистичких анализа, може се закључити да он управо једнакост види као базично стремљење у контексту образовне политике са краја 19. века. У том смислу једнакост разматра на више планова као што су: школе, наставници, ученици, школски намештај, учила и библиотека и план финансирања школа. Број анализа, у вези са основним школама, које се приказују у извештају креће се од 16 за план школског намештаја, учила и библиотека, до преко 150 када је реч о ученицима. Јовановић највећи број анализа приказује табелама, док су неки подаци графички представљени на укупно 6 картограма и 10 дијаграма који су дати у више различитих боја и штампани су на засебним страницама извештаја. На основу анализираних примера констатује се у раду да је доступност образовних шанси значајно била одређена критеријумом средине у којој ученици живе, односно средином у којој се налази школа коју ученици похађају. Три године након увођења школске обавезе, обухват деце дорасле за школу био је и даље слаб, што се посебно може пратити на примеру деце женског пола. Констатује се такође да извођење поузданих генерализација није могуће на овако малом и селектованом узорку индикатора.

1. **Ilić Rajković, A. (2023). Položaj učenika kao merilo kvaliteta vaspitno-obrazovnog procesa u Srbiji krajem 19. veka, u Z. Šaljić, S. Dubljanin i Aleksandra Pejatović (ur.) U potrazi za kvalitetnim vaspitanjem i obrazovanjem: izazovi i moguća rešenja, Susreti pedagoga – nacionalni naučni skup, Filozofski fakultet, 22. Maj 2023, 61-64.**

Законом о основним школама који је ступио на снагу крајем 1882. године основно образовање у Србији постало је обавезно и продужено је са три, односно четири на шест разреда. У овом раду разматра се положај ученика као мерило квалитета васпитно-образовног процеса на примеру школа у Крушевачком округу уочи увођења школске. Историјски извор који представља основу за анализу јесте извештај који је школски надзорник Јанићије Поповић поднео Министарству просвете и црквених дела на крају школске 1880/81. године. Према званичним статистичким подацима о школама у Србији крајем 19. века, стање школства у Крушевачком округу може се посматрати као приближна слика просека. Положај ученика разматра се у оквирима процене квалитета рада учитеља и рада школе имајући у виду: улогу и позицију ученика у процесу процењивања квалитета рада учитеља од стране надзорника као и однос просветних и локалних власти према материјалним условима боравка ученика у школи. Да ли су и на који начин ова питања третирана у регулативама о школском надзору? Какво је стање на терену било у вези са наведним питањима? Резултати анализе показују да, без обзира на позитивне намере законодавца и надзорника у вези са унапређивањем квалитета образовања крајем 19. века, констатује се одсуство односа према ученицима као актерима васпитно-образовног процеса. На основу наведеног може се констатовати да је контекст у којем ученике млађег школског узраста у атмосфери формалног усменог испита оцењује непознато службено лице, за школске власти и надзорнике као њихове представнике подразумевано и није довођено у питање. Ова околност као и однос према путовању ученика до школе, затим према исхрани и боравку ученика у школи, као питањима у која се не улаже напор да се системски реше наводи на закључак да законодавац није ученике разматрао као активне учеснике образовног процеса и живота заједнице уопште, да ни положај ученика уочи, као ни након велике реформе основног образовања која је започета 1882. године није представљао мерило квалитета васпитно-образовног рада школе. Може се констатовати да је ово важно питање, и поред постојања релативно једноставних механизама за његово решавање занемаривано, те се може сматрати и једним од узрока успорене модернизације образовања крајем 19. века, што је оставило значајне последице по општи друштвени и економски развој Србије.

Александра Илић Рајковић успешно реализује наставу на сва три нивоа студија што потврђује просечна оцена 4.7 добијена у оквиру студентских анкета током протеклог изборног периода. Уређивала је зборник: *Без школе шта би ми?! Огледи из историје образовања у Србији и Југославији од 19. века до данас* који је објављен у издању Института за новију историју Србије и Института за педагогију и андрагогију Филозофског факултета Универзитета у Београду 2021. године. Члан програмског одбора редовне годишње националне научно-стручне конференције *Сусрети педагога* од 2015. године Председавала је у 25 комисија за одбрану мастер и завршних радова у периоду 2014-2024. година, такође била је члан у две комисије за одбрану докторских дисертација. Ментор је четири кандата докторских студија из области историје школства у Србији.

У претходном периоду реализовала је послове координатора за акредитацију студијског програма за педагогију од 2021. године, шефа катедре за општу педагогију са методологојом и историјом педагогије од 2022. до 2024. године, координаторе за међународну сарадњу групе за педагогију од 2022. до 2024. године. Такође, члан је више комисија као што су: комисија Групе за педагогију за нострификацију диплома стечених у иностранству од 2023. године, комисија документацију Филозофског факултета од 2024. године, комисија Групе за педагогију за пријемне испите на мастер и докторским студијама од 2023. године.

На основу изнетог комисија сматра да Александра Илић Рајковић испуњава све услове за поновни избор у звање за које конкурише, те стога предлаже Изборном већу Филозофског факултета да прихвати предлог за поновни избор Александре Илић Рајковић у звање ванредног професора за ужу научну област Општа педагогија са методологијом и историја педагогије на Одељењу за педагогију и андрагогију са пуним радним временом на одређено време од пет година.

У Београду,

13. јануар 2025.

КОМИСИЈА

Проф. др Радован Антонијевић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Биљана Бодрошки Спаиросу

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Јована Милутиновић

Филозофски факултет Универзитета у Новом Саду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_